MCS เผยยกเลิกร่วมทุนใน”POSCO CDSFC” ยันไม่กระทบกำลังผลิต
MCS เผยยกเลิกร่วมทุนใน"POSCO CDSFC" ยันไม่กระทบกำลังผลิต
24 มิ.ย. 2559

บริษัท เอ็ม.ซี.เอส.สตีล จำกัด (มหาชน) หรือ MCS เปิดเผยว่า บริษัทจะถอนการลงทุนทั้งหมดจำนวน 19.58% ในบริษัท POSCO CDSFC หลังได้รับแจ้งจากผู้ถือหุ้นใหญ่ของ POSCO CDSFC ว่าเนื่องจาก POSCO มีนโยบายที่จะยกเลิกการลงทุนในต่างประเทศ จากปัญหาสภาพของเศรษฐกิจในปัจจุบันที่มีผลกระทบต่อบริษัทผู้ผลิตเหล็กทั่วโลก จึงจะดำเนินการปิดบริษัท POSCO CDSFC ซึ่งบริษัทเห็นด้วยในการดำเนินการดังกล่าว เพราะจะเป็นผลดีต่อบริษัทในปัจจุบัน
เนื่องจากตั้งแต่ที่จัดตั้งบริษัทร่วมทุนดังกล่าวจนถึงขณะนี้ ยังประสบปัญหาขาดทุนจากการดำเนินงานอยู่ โดยปัจจุบันมีผลขาดทุนสะสมที่ 18.962 ล้านหยวน หรือ 104.56 ล้านบาท
โดยผลกระทบในการถอนการลงทุนทั้งหมดครั้งนี้ จะไม่ส่งผลกระทบต่อกำลังการผลิตในจีน เนื่องจากปัจจุบันบริษัทได้เข้าไปเพิ่มสัดส่วนการลงทุนในโรงงาน MCS Steel-Xiamen Co.,Ltd. ประเทศจีนแทน โดยรายละเอียดต่าง ๆ ของการทำสัญญาข้อตกลงนี้จะเปิดเผยอีกครั้งภายหลังจากที่ได้มีการลงนามสัญญาข้อตกลงแล้ว